London – Razgovori o političkoj budućnosti Libije bez Gadhafija
Na konferenciji u Londonu se složili da nastave zračne napade protiv vladinih snaga u Libiji, ali ne o naoružavanju pobunjenika.
H. Clinton: "Mi smo spriječili masakr u Benghaziju, i time je poslata jasna poruka da je medjunarodna zajednica spremna nametnuti zonu zabrane leta i zaštititi civile i da se tako okrutno ponašanje lidera prema vlastitom narodu neće tolerisati." Predstavnici ključnih svjetskih sila u utorak su se u Londonu složili da koalicijske snage nastave zračne napade protiv vladinih snaga i ciljeva u Libiji, ali nisu donjeli odluku o tome da li naoružati pobunjenike. Susret u Londonu došao je u vrijeme dok su Gadhafijeve snage potisnule pobunjeničke snage u priobalnom gradu Bin Jiwad, u blizini Gadhafijevog rodnog grada Sirte. Vladine snage su tenkovima i raketama napadali pobunjenike u Bin Jiwadu dok su oni napredovali prema Sirti, prisiljavajući ih da se povuku dalje na istok. Pro Gadhafijeve snage se sa pobunjenicima bore i na drugim mjestima u Libiji, a čulo se i više jakih eksplozija u Tripoliju. U Londonu, oko 40 ministara vanjskih poslova se fokusiralo na političku budućnost Libije bez Gadhafija. Britanski ministar vanjskih poslova William Hague: "Mi smo se složili da od UN-a i regionalnih organizacija tražimo dodatne sankcije pojedincima i organizacijama koje su povezane sa režimom. I učesnici današnjeg skupa primjenjuju te mjere kao jasnu poruku Gahafiju da ne može nekažnjeno napadati civile." Američki državni sekretar, Hillary Clinton je branila američko učešće u vojnoj kampanji protiv Gadhafija: "Mi smo spriječili masakr u Benghaziju, i time je poslata jasna poruka da je medjunarodna zajednica spremna nametnuti zonu zabrane leta i zaštititi civile i da se tako okrutno ponašanje lidera prema vlastitom narodu neće tolerisati." U Washingtonu, admiral James Stavridis je u Senatu rekao da obavještajni podaci ukazuju na izvjesnu povezanost al-Qaide i Hezbollaha sa pobunjenicima u Libiji, ali je negirao postojanje značajnijih veza. Stavridis je glavni zapovjendik NATO snaga u Evropi. Govoreći o pobunjenicima, gospodja Clinton je rekla: "Mi prikupljamo informacije, u toku su brojni kontakti, ne samo od strane naše vlade nego mnogih vlada koje su dio koalicije, tako da saznajemo sve više, ali taj posao je još u toku." Prije toga u Wawshingtonu je predsjednik Barack Obama branio američku umješanost u koalicijsku vojnu kampanju protiv Libije. On je u govoru kojeg su prenosile nacionalne TV mreže rekao da Amerika nije imala drugog izbora. Istraživanje Pew centra, objavljeno pred Obamin govor, je pokazalo da polovina Amerikanaca smatra da Sjedinjene Države i njihovi saveznici nemaju jasan cilj u Libiji. Stephen Hess iz instituta Brookings kaže da mlaka javna podrška američkoj intervenciji nije iznenadjujuća, posebno nakon što je Obama obećao da će kontrolu nad operacijama prenijeti na NATO. "I da će nas to, rekao je, koštati znatno manje, u vrijeme kada se u Kongresu bore oko velikog smanjivanja troškova u oblastima koja će se svakodnevno odražavati na Amerikance - obrazovanje, zdravstvena zaštita i slično. I za operacije u Libiji se plaća iz istog izvora, od poreza američkih gradjana", kaže Hess. Prema Pentagonu, dosadašnji američki troškovi u operacijama u Libiji iznose 550 miliona dolara. Koalicija zapadnih zemalja je počela sprovoditi rezoluciju UN-a o nametanju zone zabrane leta iznad Libije 19. marta.